YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (toinen jaosto)

25 päivänä syyskuuta 2002

Yhdistetyt asiat T-201/00 ja T-384/00

Agnès Ajour ym.

vastaan

Euroopan yhteisöjen komissio

”Henkilöstö — Palkkaus — Korjauskerroin Irlantia varten — Elinkustannukset Dublinissa — Henkilöstösääntöjen 64 ja 65 artikla”

Täydellinen teksti ranskankielellä II-885

Aihe:

Kanteen, joissa vaaditaan komission tekemien sellaisten päätösten kumoamista, joissa vahvistetaan kantajien palkkalaskelmat vuoden 1999 syys- ja joulukuun väliseltä ajalta, ja komission tekemien sellaisten päätösten kumoamista, joissa vahvistetaan Euroopan yhteisöjen virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin liittyvien korjauskertoimien mukauttamisesta 1 päivästä heinäkuuta 199917 päivänä joulukuuta 1999 annetun neuvoston asetuksen (EY, EHTY, Euratom) N:o 2700/1999 (EYVL L 327, s. 1) mukaisesti kantajien taannehtivat palkkalaskelmat ajanjaksolta 15.5.1999-31.12.1999, sekä kantajien vuoden 2000 tammikuusta lähtien vahvistetut palkkalaskelmat.

Ratkaisu:

Kienersbergerin ja tämän oikeudenomistajien osalta ei ole syytä antaa ratkaisua asiassa T-201/00. Kanteet hylätään. Kukin asianosainen vastaa omista oikeudenkäyntikuluistaan.

Tiivistelmä

Henkilöstö – Palkkaus – Korjauskertoimet – Vahvistaminen – Toimielinten harkintavalta – Tuomioistuinvalvonta – Rajat

(Henkilöstösääntöjen 64 ja 65 artikla ja liite XI)

Henkilöstösääntöjen liitteessä XI määrätään Euroopan yhteisöjen tilastotoimiston (Eurostat) tehtäväksi virkamiesten palkkoihin sovellettavien korjauskerrointen laatimisen tai muuttamisen yhteydessä laskea yhdessä jäsenvaltioiden tilastoviranomaisten kanssa hintapariteetit ja tarkistaa, että korjauskertoimien välisillä suhteilla aikaansaadaan asianmukaisesti samanlainen ostovoima. Henkilöstösääntöjen 64 ja 65 artiklan sekä liitteen XI sanamuoto ja asian monitahoisuus edellyttävät, että toimielimillä on yhteisöjen virkamiesten palkkojen mukauttamisessa huomioon otettavien seikkojen ja tekijöiden osalta laaja harkintavalta.

Yhteisöjen tuomioistuinten valvonnan Eurostatin korjauskertoimia koskevien esitysten laatimisessa käyttämien perustietojen ja tilastollisten menetelmien määrittämisen ja valinnan suhteen on kohdistuttava ainoastaan siihen, että henkilöstösääntöjen säännöksissä ilmaistuja periaatteita on noudatettu, että korjauskerrointen määrittämisen perustana olevien tosiseikkojen arvioinnissa ei ole tapahtunut ilmeistä virhettä ja että harkintavaltaa ei ole väärinkäytetty.

Lisäksi sen, joka haluaa asettaa kyseenalaiseksi komission korjauskerrointen määrittämisessä käyttämät seikat ja menettelytavat, tulee esittää sellaiset seikat, joilla on mahdollista osoittaa, että asiassa on tapahtunut ilmeinen virhe. Lisäksi, vaikka tietyn tuotteen tai palvelun todellisen hinnan suhteen voitaisiinkin näyttää virheen olemassaolo, tämä ei vielä itsessään aiheuta riidanalaisen korjauskertoimen lainvastaisuutta. Asiassa on vielä osoitettava, mikä merkitys tuollaisella virheellä on pariteetin koko laskelmassa ja tämän seurauksena korjauskertoimen laskemisessa.

(ks. 46-49 kohta)

Viitiaukset: yhdistetyt asiat T-544/93 ja T-566/93, Abello ym. v. komissio, 7.12.1995 (Kok. H. 1995, s. I-A-271 ja s. II-815, 53, 55, 56 ja 79 kohta) ja asia T-158/98, Bareyt ym. v. komissio, 8.11.2000 (Kok. H. 2000, s. I-A-235 ja s. II-1085, 57 ja 64 kohta).